Birthe Rønn Hornbech (V), 1999-05-18:
Den betænkning og indstilling, som Udvalget for Forretningsordenen hermed fremlægger for Folketinget, betragter vi i Venstre kun som afslutningen på første fase af arbejdet med lovkvalitet.
Lovkvalitetsdiskussionen drejer sig i høj grad også om forholdet mellem regering og Folketing, og den drejer sig om forholdet mellem lovgiver og borgerne.
Det er regeringens ansvar, at de forslag, der fremsættes, er i orden, og det er Folketingets ansvar, at de love, der stemmes for, er i orden.
Betænkningen indeholder forskellige værktøjer, som det hedder med et meget grimt moderne ord, for, hvordan vi kan komme videre for at forbedre lovkvaliteten.
Først og fremmest
har jo hele processen i Udvalget for Forretningsordenen været vigtig.
Dette, at vi nu overhovedet er kommet i gang med at diskutere det, er meget vigtigt.
Og vi er meget tilfredse med den dialog, vi også har haft med statsministeren.
Jeg synes, vi havde et godt samråd med statsministeren for nogle uger siden, hvor statsministeren også gav tilsagn om at opprioritere koncentrationen om forbedring af lovkvaliteten og at opprioritere ressourcerne i Justitsministeriets Lovafdeling.
Man kan jo godt stille spørgsmålet: Hvad er en god lov?
En god lov er først og fremmest en lov, der er forståelig og til alles gavn.
Det har det danske Folketing nu mere end 700 år efter endnu ikke lært at leve op til.
Så er det efter vores opfattelse meget vigtigt, at der i dansk ret er en forudsigelighed; at borgerne ved og forstår, hvad deres retsstilling er.
Der er langt endnu, før vi når frem til at opfylde dette krav.
Det er jo alt for ofte sådan, at man får en opringning fra en journalist om stort og småt, og så bliver man spurgt om, hvad man vil gøre, og så kan man være tilbøjelig til at sige: Jamen det skal vi have en lov om.
Sådan skal det ikke være.
Lovgivning løser ikke problemerne, og helt selvmodsigende er der jo politikere, der er tilbøjelige til at sige, når en lov er overtrådt, at så er det loven, der er noget i vejen med.
Men det er det jo ikke.
Det er lovovertræderen, der er noget i vejen med.
Meningen med arbejdet her - og det har statsministeren og Foketinget givet hinanden håndslag på - er, at planlægningsarbejdet med lovarbejde i Folketinget også skal blive langt bedre, og det fordrer naturligvis, at statsministeren også planlægger sin lovgivning, ved at forslagene fremsættes tidligere, end det hidtil har været tilfældet.
Vi ser meget frem til, at vi får de fleste lovforslag ved folketingsårets start, så vi kan planlægge udvalgsarbejdet.
Og så er det jo meget vigtigt, at vi i de enkelte udvalg nu lever op til de muligheder, vi har fået; at vi fastsætter frister for ministersvar, at vi forlanger klare svar, at ministrene ikke får deres lovforslag igennem, hvis ikke der er svaret ordentligt, og hvis beslutningsgrundlaget ikke er i orden.
En af de ting, der også har været diskuteret under udvalgsarbejdet og i offentligheden, er diskussionen om Folketingets egen rådgivning.
Vi er i Venstre imod et lovråd.
Vi mener, det forplumrer ansvarsfordelingen, og det er jo vigtigt at understrege, at Folketinget har og kan få al den rådgivning, som Folketinget ønsker.
Jeg tror, at vi skal blive bedre til det. Vi er allerede blevet bedre til det. Flere udvalg har indkaldt til høringer og er blevet bedre til selv at spørge eksperter til råds for at understrege den kontradiktoriske proces, sådan som det netop også skete i det lovforslag, vi forhandlede for lidt siden om undersøgelseskommissioner.
Det er vigtigt, at Folketinget har et modspil til den til enhver tid siddende regering.
Det er embedsmændene, der forbereder lovene.
Det er embedsmændene, der bagefter skal føre dem ud i livet.
Det er de samme embedsmænd, der skal forklare Folketinget, hvor godt det arbejde, de har lavet, er.
Det har vi først og fremmest med jurister og andre akademikere her i huset, men det er af og til nyttigt, at vi også tilkalder eksperter udefra.
Vi skal blive bedre til denne kontradiktoriske proces
Til slut skal jeg lige nævne, at spørgetimen jo flyttes til tirsdag, og spørgeren får bedre muligheder for at følge sin sag op.
Jeg håber og går ud fra, at statsministeren vil medvirke til dette projekt.
Endelig hilser vi også med tilfredshed, at der nu bliver mulighed for åbne udvalgsmøder.